CELEX: 32016R0960
Language: el
Date: 2016-05-17 00:00:00
Title: Κατ' εξουσιοδότηση κανονισμός (ΕΕ) 2016/960 της Επιτροπής, της 17ης Μαΐου 2016, για τη συμπλήρωση του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις κατάλληλες ρυθμίσεις, τα συστήματα και τις διαδικασίες που εφαρμόζουν στις βολιδοσκοπήσεις της αγοράς οι συμμετέχοντες στην αγορά οι οποίοι αποκαλύπτουν πληροφορίες (Κείμενο που παρουσιάζει ενδιαφέρον για τον ΕΟΧ)

17.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 160/29
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/960 ΤΗΣ ΕΠΙΤΡΟΠΉΣ
   της 17ης Μαΐου 2016
   για τη συμπλήρωση του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις κατάλληλες ρυθμίσεις, τα συστήματα και τις διαδικασίες που εφαρμόζουν στις βολιδοσκοπήσεις της αγοράς οι συμμετέχοντες στην αγορά οι οποίοι αποκαλύπτουν πληροφορίες
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (1), και ιδίως το άρθρο 11 παράγραφος 9 τρίτο εδάφιο,
   Εκτιμώντας τα ακόλουθα:
   
               (1)
            
            
               Οι κατάλληλες ρυθμίσεις, διαδικασίες και απαιτήσεις τήρησης αρχείων είναι απαραίτητες ώστε να διασφαλίζουν την αποτελεσματική διαχείριση και τον έλεγχο των δραστηριοτήτων βολιδοσκόπησης της αγοράς. Στο πλαίσιο των κατάλληλων ρυθμίσεων, οι συμμετέχοντες στην αγορά οι οποίοι αποκαλύπτουν πληροφορίες θα πρέπει να καθορίζουν διαδικασίες περιγραφής του τρόπου με τον οποίο διεξάγονται οι βολιδοσκοπήσεις της αγοράς. Οι διαδικασίες αυτές θα πρέπει να καθορίζουν ένα τυποποιημένο σύνολο πληροφοριών που πρέπει να παρέχεται και να ζητείται από τα πρόσωπα που λαμβάνουν τη βολιδοσκόπηση της αγοράς, εξασφαλίζοντας ότι δεν διαδίδονται περιττές και δυνητικά ευαίσθητες πληροφορίες και ότι όλα τα πρόσωπα που λαμβάνουν τη βολιδοσκόπηση της αγοράς λαμβάνουν το ίδιο επίπεδο πληροφοριών.
            
         
               (2)
            
            
               Είναι απαραίτητο να υπάρχει βεβαιότητα όσον αφορά το περιεχόμενο των πληροφοριών που κοινοποιούνται κατά τη διάρκεια των βολιδοσκοπήσεων της αγοράς. Συνεπώς, όταν οι βολιδοσκοπήσεις της αγοράς διεξάγονται τηλεφωνικά και ο συμμετέχων στην αγορά ο οποίος αποκαλύπτει πληροφορίες έχει πρόσβαση σε ηχογραφούμενες τηλεφωνικές γραμμές, ο εν λόγω συμμετέχων πρέπει να χρησιμοποιεί αυτές τις γραμμές. Όταν οι βολιδοσκοπήσεις της αγοράς διεξάγονται μέσω άλλων διαύλων πλην ηχογραφούμενων τηλεφωνικών γραμμών, τα αρχεία επικοινωνίας για βολιδοσκόπηση της αγοράς θα πρέπει να τηρούνται ως αρχεία ήχου ή βίντεο ή σε γραπτή μορφή. Για λόγους προστασίας προσωπικών δεδομένων, όταν η βολιδοσκόπηση της αγοράς γίνεται μέσω ηχογραφούμενης τηλεφωνικής γραμμής ή χρησιμοποιείται ηχογράφηση ή βιντεοσκόπηση, το πρόσωπο που λαμβάνει τη βολιδοσκόπηση της αγοράς θα πρέπει να δίνει τη συγκατάθεσή του για την εγγραφή.
            
         
               (3)
            
            
               Για να διευκολυνθεί η διεξαγωγή των ερευνών από τις αρμόδιες αρχές σε περίπτωση υπόνοιας κατάχρησης της αγοράς, οι συμμετέχοντες στην αγορά οι οποίοι αποκαλύπτουν πληροφορίες θα πρέπει, για κάθε βολιδοσκόπηση της αγοράς, να τηρούν αρχείο των προσώπων που έλαβαν τη βολιδοσκόπηση.
            
         
               (4)
            
            
               Για να ελαχιστοποιηθεί ο κίνδυνος αθέμιτης αποκάλυψης εμπιστευτικών πληροφοριών, οι συμμετέχοντες στην αγορά οι οποίοι αποκαλύπτουν πληροφορίες θα πρέπει να τηρούν αρχείο των πιθανών επενδυτών που τους έχουν ενημερώσει ότι δεν επιθυμούν να λαμβάνουν βολιδοσκοπήσεις της αγοράς. Οι πιθανοί επενδυτές θα πρέπει να είναι σε θέση να εκφράζουν την επιθυμία τους να μην λαμβάνουν βολιδοσκοπήσεις της αγοράς για όλες τις πιθανές συναλλαγές ή συγκεκριμένους τύπους συναλλαγών.
            
         
               (5)
            
            
               Κατά την πραγματοποίηση βολιδοσκοπήσεων της αγοράς οι συμμετέχοντες στην αγορά οι οποίοι αποκαλύπτουν πληροφορίες θα πρέπει να είναι σε θέση να στηριχθούν στο τεκμήριο ότι οι εμπιστευτικές πληροφορίες αποκαλύπτονται στη συνήθη άσκηση της εργασίας, του επαγγέλματος ή των καθηκόντων τους, κατά την έννοια του άρθρου 10 παράγραφος 1 του κανονισμού (ΕΕ) αριθ. 596/2014. Στο πλαίσιο αυτό, ο συμμετέχων στην αγορά ο οποίος αποκαλύπτει πληροφορίες θα πρέπει να θεωρείται ότι ενεργεί κατά τη συνήθη άσκηση της εργασίας, του επαγγέλματος ή των καθηκόντων του μόνον εφόσον τηρούνται όλες οι απαιτήσεις, συμπεριλαμβανομένων των απαιτήσεων τήρησης αρχείων που προβλέπονται στο άρθρο 11 του κανονισμού (ΕΕ) αριθ. 596/2014 και στον παρόντα κανονισμό.
            
         
               (6)
            
            
               Δεδομένου ότι η εκτίμηση του τι συνιστά προνομιακή πληροφορία, η οποία διενεργείται σύμφωνα με το άρθρο 11 παράγραφος 3 του κανονισμού (ΕΕ) αριθ. 596/2014, ενδέχεται να είναι σύνθετη, οι συμμετέχοντες στην αγορά οι οποίοι αποκαλύπτουν πληροφορίες θα πρέπει να τηρούν αρχεία για όλες τις βολιδοσκοπήσεις της αγοράς, συμπεριλαμβανομένων εκείνων που ο συμμετέχων στην αγορά ο οποίος αποκαλύπτει πληροφορίες θεωρεί ότι δεν συνεπάγονται αποκάλυψη προνομιακών πληροφοριών. Τα αρχεία αυτά βοηθούν τους συμμετέχοντες στην αγορά οι οποίοι αποκαλύπτουν πληροφορίες να παρέχουν αποδεικτικά στοιχεία ορθής συμπεριφοράς στις αρμόδιες αρχές, ιδίως όταν η φύση των πληροφοριών αλλάζει μετά τη βολιδοσκόπηση της αγοράς ή όταν η αρμόδια αρχή επιθυμεί να επανεξετάσει τη διαδικασία κατηγοριοποίησης των πληροφοριών.
            
         
               (7)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υποβλήθηκαν από την Ευρωπαϊκή Αρχή Κινητών Αξιών και Αγορών στην Επιτροπή.
            
         
               (8)
            
            
               Η Ευρωπαϊκή Αρχή Κινητών Αξιών και Αγορών διεξήγαγε ανοικτές δημόσιες διαβουλεύσεις όσον αφορά τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού κόστους/οφέλους και ζήτησε τη γνώμη της ομάδας συμφεροντούχων κινητών αξιών και αγορών που συγκροτήθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2).
            
         
               (9)
            
            
               Για τη διασφάλιση της ομαλής λειτουργίας των χρηματοπιστωτικών αγορών, είναι απαραίτητο ο παρών κανονισμός να τεθεί σε ισχύ επειγόντως και οι διατάξεις που προβλέπονται στον παρόντα κανονισμό να αρχίσουν να εφαρμόζονται την ίδια ημερομηνία με τις διατάξεις που προβλέπονται στον κανονισμό (ΕΕ) αριθ. 596/2014,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Γενικές απαιτήσεις
   Οι συμμετέχοντες στην αγορά οι οποίοι αποκαλύπτουν πληροφορίες εξασφαλίζουν ότι οι ρυθμίσεις και οι διαδικασίες που καθιερώνουν προς συμμόρφωση με το άρθρο 11 παράγραφοι 4, 5, 6 και 8 του κανονισμού (ΕΕ) αριθ. 596/2014 επανεξετάζονται και ενημερώνονται τακτικά όταν είναι αναγκαίο.
   Άρθρο 2
   Διαδικασίες για τη διεξαγωγή βολιδοσκοπήσεων της αγοράς
   1.   Οι συμμετέχοντες στην αγορά οι οποίοι αποκαλύπτουν πληροφορίες καθιερώνουν διαδικασίες περιγραφής του τρόπου με τον οποίο διεξάγονται οι βολιδοσκοπήσεις της αγοράς.
   Οι συμμετέχοντες στην αγορά οι οποίοι αποκαλύπτουν πληροφορίες μπορούν να κοινοποιούν πληροφορίες για τους σκοπούς των βολιδοσκοπήσεων της αγοράς στα πρόσωπα που λαμβάνουν τη βολιδοσκόπηση προφορικά, σε συναντήσεις με φυσική παρουσία, με τηλεφωνική κλήση ή βιντεοκλήση, γραπτώς, μέσω ηλεκτρονικού ταχυδρομείου, φαξ ή μέσω άλλης μορφής ηλεκτρονικής επικοινωνίας.
   2.   Οι συμμετέχοντες στην αγορά οι οποίοι αποκαλύπτουν πληροφορίες καθιερώνουν διαδικασίες διεξαγωγής βολιδοσκοπήσεων της αγοράς τηλεφωνικά, εξασφαλίζοντας ότι χρησιμοποιούνται ηχογραφούμενες τηλεφωνικές γραμμές, όταν ο συμμετέχων στην αγορά ο οποίος αποκαλύπτει πληροφορίες έχει πρόσβαση σε τέτοιες γραμμές και τα πρόσωπα που λαμβάνουν τη βολιδοσκόπηση έχουν δώσει τη συγκατάθεσή τους για καταγραφή της συνομιλίας.
   3.   Οι διαδικασίες που αναφέρονται στις παραγράφους 1 και 2 εξασφαλίζουν ότι τα πρόσωπα που εργάζονται με σύμβαση εργασίας ή με άλλη εργασιακή σχέση για συμμετέχοντα της αγοράς ο οποίος αποκαλύπτει πληροφορίες χρησιμοποιούν αποκλειστικά εξοπλισμό που παρέχεται από τον συμμετέχοντα στην αγορά ο οποίος αποκαλύπτει πληροφορίες όταν καλούν ή δέχονται τηλεφωνικές κλήσεις, καθώς και κατά την ηλεκτρονική τους επικοινωνία, για τους σκοπούς των βολιδοσκοπήσεων της αγοράς.
   Άρθρο 3
   Τυποποιημένο σύνολο πληροφοριών προς κοινοποίηση σε πρόσωπα που λαμβάνουν τη βολιδοσκόπηση της αγοράς
   1.   Οι συμμετέχοντες στην αγορά οι οποίοι αποκαλύπτουν πληροφορίες εφαρμόζουν διαδικασίες ανταλλαγής τυποποιημένου συνόλου πληροφοριών με τα πρόσωπα που λαμβάνουν τη βολιδοσκόπηση της αγοράς κατά τη διάρκεια των εν λόγω βολιδοσκοπήσεων, με προκαθορισμένη ακολουθία.
   2.   Το τυποποιημένο σύνολο πληροφοριών που αναφέρεται στην παράγραφο 1 καθορίζεται από τον συμμετέχοντα στην αγορά ο οποίος αποκαλύπτει πληροφορίες για κάθε βολιδοσκόπηση της αγοράς, πριν από τη διεξαγωγή της εν λόγω βολιδοσκόπησης της αγοράς. Ο συμμετέχων στην αγορά ο οποίος αποκαλύπτει πληροφορίες χρησιμοποιεί το εν λόγω τυποποιημένο σύνολο πληροφοριών για όλα τα πρόσωπα που λαμβάνουν αυτήν τη βολιδοσκόπηση της αγοράς.
   3.   Εάν οι συμμετέχοντες στην αγορά οι οποίοι αποκαλύπτουν πληροφορίες θεωρούν ότι η βολιδοσκόπηση της αγοράς απαιτεί αποκάλυψη προνομιακών πληροφοριών, το τυποποιημένο σύνολο πληροφοριών που αναφέρεται στην παράγραφο 1 περιλαμβάνει και περιορίζεται στα παρακάτω, με τη σειρά που αναφέρονται:
   
               α)
            
            
               δήλωση που διευκρινίζει ότι η επικοινωνία πραγματοποιείται για τους σκοπούς βολιδοσκόπησης της αγοράς·
            
         
               β)
            
            
               όταν η βολιδοσκόπηση της αγοράς διεξάγεται μέσω ηχογραφούμενης τηλεφωνικής γραμμής ή χρησιμοποιείται ηχογράφηση ή βιντεοσκόπηση, δήλωση ότι η συνομιλία καταγράφεται και συγκατάθεση του προσώπου που λαμβάνει τη βολιδοσκόπηση της αγοράς να ηχογραφηθεί η συνομιλία·
            
         
               γ)
            
            
               αίτημα και επιβεβαίωση από τον αποδέκτη της επικοινωνίας ότι ο συμμετέχων στην αγορά ο οποίος αποκαλύπτει πληροφορίες επικοινωνεί με πρόσωπο το οποίο ο πιθανός επενδυτής εμπιστεύεται να λάβει τη βολιδοσκόπηση της αγοράς, και απάντηση στο εν λόγω αίτημα·
            
         
               δ)
            
            
               δήλωση που διευκρινίζει ότι, εάν ο αποδέκτης της επικοινωνίας συμφωνήσει να λάβει τη βολιδοσκόπηση της αγοράς, ο εν λόγω αποδέκτης θα λάβει πληροφορίες που ο συμμετέχων στην αγορά ο οποίος αποκαλύπτει πληροφορίες θεωρεί προνομιακές, καθώς και αναφορά στην υποχρέωση που προβλέπεται στο άρθρο 11 παράγραφος 7 του κανονισμού (ΕΕ) αριθ. 596/2014·
            
         
               ε)
            
            
               όπου είναι δυνατόν, εκτίμηση για το πότε οι πληροφορίες θα πάψουν να είναι προνομιακές πληροφορίες, τους παράγοντες που ενδέχεται να μεταβάλουν αυτήν την εκτίμηση και, σε κάθε περίπτωση, πληροφορίες σχετικά με τον τρόπο με τον οποίο το πρόσωπο που λαμβάνει τη βολιδοσκόπηση της αγοράς θα ενημερώνεται για τυχόν αλλαγές στην εν λόγω εκτίμηση·
            
         
               στ)
            
            
               δήλωση που ενημερώνει το πρόσωπο που λαμβάνει τη βολιδοσκόπηση της αγοράς για τις υποχρεώσεις που προβλέπονται στο άρθρο 11 παράγραφος 5 πρώτο εδάφιο στοιχεία β), γ) και δ) του κανονισμού (ΕΕ) αριθ. 596/2014·
            
         
               ζ)
            
            
               αίτημα για συγκατάθεση του προσώπου που λαμβάνει τη βολιδοσκόπηση της αγοράς για λήψη προνομιακών πληροφοριών, όπως αναφέρεται στο άρθρο 11 παράγραφος 5 πρώτο εδάφιο στοιχείο α) του κανονισμού (ΕΕ) αριθ. 596/2014, και απάντηση στο εν λόγω αίτημα·
            
         
               η)
            
            
               όταν παρέχεται η συγκατάθεση που απαιτείται σύμφωνα με το στοιχείο ζ), τις πληροφορίες που κοινοποιούνται για τους σκοπούς της βολιδοσκόπησης της αγοράς, με προσδιορισμό των πληροφοριών τις οποίες θεωρεί προνομιακές ο συμμετέχων στην αγορά ο οποίος αποκαλύπτει πληροφορίες.
            
         4.   Εάν ο συμμετέχων στην αγορά ο οποίος αποκαλύπτει πληροφορίες θεωρεί ότι η βολιδοσκόπηση της αγοράς δεν απαιτεί αποκάλυψη προνομιακών πληροφοριών, το τυποποιημένο σύνολο πληροφοριών που αναφέρεται στην παράγραφο 1 περιλαμβάνει και περιορίζεται στα παρακάτω, με τη σειρά που αναφέρονται:
   
               α)
            
            
               δήλωση που διευκρινίζει ότι η επικοινωνία πραγματοποιείται για τους σκοπούς βολιδοσκόπησης της αγοράς·
            
         
               β)
            
            
               όταν η βολιδοσκόπηση της αγοράς διεξάγεται μέσω ηχογραφούμενης τηλεφωνικής γραμμής ή χρησιμοποιείται ηχογράφηση ή βιντεοσκόπηση, δήλωση ότι η συνομιλία καταγράφεται, και συγκατάθεση του προσώπου που λαμβάνει τη βολιδοσκόπηση της αγοράς να ηχογραφηθεί η συνομιλία·
            
         
               γ)
            
            
               αίτημα και επιβεβαίωση από τον αποδέκτη της επικοινωνίας ότι ο συμμετέχων στην αγορά ο οποίος αποκαλύπτει πληροφορίες επικοινωνεί με πρόσωπο το οποίο ο πιθανός επενδυτής εμπιστεύεται να λάβει τη βολιδοσκόπηση της αγοράς, και απάντηση στο εν λόγω αίτημα·
            
         
               δ)
            
            
               δήλωση που διευκρινίζει ότι, εάν ο αποδέκτης της επικοινωνίας συμφωνήσει να λάβει τη βολιδοσκόπηση της αγοράς, ο εν λόγω αποδέκτης θα λάβει πληροφορίες που ο συμμετέχων στην αγορά ο οποίος αποκαλύπτει πληροφορίες δεν θεωρεί προνομιακές, καθώς και αναφορά στην υποχρέωση που προβλέπεται στο άρθρο 11 παράγραφος 7 του κανονισμού (ΕΕ) αριθ. 596/2014·
            
         
               ε)
            
            
               αίτημα για συγκατάθεση του προσώπου που λαμβάνει τη βολιδοσκόπηση της αγοράς να προχωρήσει η διεξαγωγή της βολιδοσκόπησης, και απάντηση στο εν λόγω αίτημα·
            
         
               στ)
            
            
               όταν παρέχεται η συγκατάθεση που απαιτείται σύμφωνα με το στοιχείο ε), τις πληροφορίες που αποκαλύπτονται για τους σκοπούς της βολιδοσκόπησης της αγοράς.
            
         5.   Ο συμμετέχων στην αγορά ο οποίος αποκαλύπτει πληροφορίες διασφαλίζει ότι, για την ίδια βολιδοσκόπηση της αγοράς, κοινοποιείται σε όλα τα πρόσωπα που τη λαμβάνουν το ίδιο επίπεδο πληροφοριών.
   Άρθρο 4
   Δεδομένα σχετικά με τα πρόσωπα που λαμβάνουν τη βολιδοσκόπηση της αγοράς
   1.   Για κάθε βολιδοσκόπηση της αγοράς που πραγματοποιείται, ο συμμετέχων στην αγορά ο οποίος αποκαλύπτει πληροφορίες καταρτίζει κατάλογο που περιλαμβάνει τις παρακάτω πληροφορίες:
   
               α)
            
            
               τα ονόματα όλων των φυσικών και νομικών προσώπων στα οποία έχουν αποκαλυφθεί οι πληροφορίες κατά τη διάρκεια της βολιδοσκόπησης της αγοράς,
            
         
               β)
            
            
               την ημερομηνία και την ώρα κάθε κοινοποίησης πληροφοριών η οποία πραγματοποιήθηκε κατά τη διάρκεια ή μετά τη βολιδοσκόπηση της αγοράς,
            
         
               γ)
            
            
               τα στοιχεία επικοινωνίας των προσώπων που λαμβάνουν τη βολιδοσκόπηση της αγοράς τα οποία χρησιμοποιούνται για τους σκοπούς αυτής.
            
         2.   Οι συμμετέχοντες στην αγορά που αποκαλύπτουν πληροφορίες καταρτίζουν κατάλογο δυνητικών επενδυτών οι οποίοι τους έχουν ενημερώσει ότι δεν επιθυμούν να λαμβάνουν βολιδοσκοπήσεις της αγοράς ούτε για όλες τις δυνητικές συναλλαγές ούτε για συγκεκριμένα είδη δυνητικών συναλλαγών. Ο συμμετέχων στην αγορά ο οποίος αποκαλύπτει πληροφορίες απέχει από την κοινοποίηση πληροφοριών για τους σκοπούς βολιδοσκοπήσεων της αγοράς στους εν λόγω δυνητικούς επενδυτές.
   Άρθρο 5
   Διαδικασία γνωστοποίησης όταν οι πληροφορίες έχουν παύσει να είναι προνομιακές
   Όταν οι συμμετέχοντες στην αγορά οι οποίοι αποκαλύπτουν πληροφορίες εκτιμούν, όπως αναφέρεται στο άρθρο 11 παράγραφος 6 του κανονισμού (ΕΕ) αριθ. 596/2014, ότι οι προνομιακές πληροφορίες που αποκαλύφθηκαν κατά τη διάρκεια βολιδοσκόπησης της αγοράς έχουν παύσει να είναι προνομιακές, παρέχουν στο πρόσωπο που έλαβε τη βολιδοσκόπηση της αγοράς τις παρακάτω πληροφορίες:
   
               α)
            
            
               ταυτότητα του συμμετέχοντος στην αγορά ο οποίος αποκαλύπτει πληροφορίες·
            
         
               β)
            
            
               προσδιορισμό της συναλλαγής που αποτελεί αντικείμενο της βολιδοσκόπησης της αγοράς·
            
         
               γ)
            
            
               ημερομηνία και ώρα της βολιδοσκόπησης της αγοράς·
            
         
               δ)
            
            
               το γεγονός ότι οι αποκαλυφθείσες πληροφορίες έχουν παύσει να είναι προνομιακές·
            
         
               ε)
            
            
               ημερομηνία κατά την οποία οι πληροφορίες έπαυσαν να είναι προνομιακές.
            
         Άρθρο 6
   Απαιτήσεις τήρησης αρχείων
   1.   Οι συμμετέχοντες στην αγορά οι οποίοι αποκαλύπτουν πληροφορίες διασφαλίζουν ότι τηρούνται αρχεία με τις παρακάτω πληροφορίες σε σταθερό μέσο που εξασφαλίζει προσβασιμότητα και αναγνωσιμότητα καθ' όλη την περίοδο τήρησης που προβλέπεται στο άρθρο 11 παράγραφος 8 του κανονισμού (ΕΕ) αριθ. 596/2014:
   
               α)
            
            
               τις διαδικασίες που αναφέρονται στα άρθρα 1 και 2·
            
         
               β)
            
            
               το τυποποιημένο σύνολο πληροφοριών που καθορίζονται για κάθε βολιδοσκόπηση της αγοράς σύμφωνα με το άρθρο 3·
            
         
               γ)
            
            
               τα δεδομένα σχετικά με τα πρόσωπα που λαμβάνουν τη βολιδοσκόπηση της αγοράς τα οποία αναφέρονται στο άρθρο 4·
            
         
               δ)
            
            
               όλες τις κοινοποιήσεις πληροφοριών που πραγματοποιήθηκαν μεταξύ του συμμετέχοντος στην αγορά που αποκαλύπτει πληροφορίες και όλων των προσώπων που έλαβαν τη βολιδοσκόπηση της αγοράς για τους σκοπούς της βολιδοσκόπησης της αγοράς, συμπεριλαμβανομένων τυχόν εγγράφων που δόθηκαν από τον συμμετέχοντα στην αγορά ο οποίος αποκαλύπτει πληροφορίες στα πρόσωπα που λαμβάνουν τη βολιδοσκόπηση της αγοράς·
            
         
               ε)
            
            
               τις πληροφορίες που οδηγούν στην εκτίμηση ότι οι πληροφορίες που κοινοποιήθηκαν κατά τη βολιδοσκόπηση της αγοράς έπαυσαν να είναι προνομιακές, καθώς και τις σχετικές γνωστοποιήσεις που αναφέρονται στο άρθρο 5.
            
         2.   Για τους σκοπούς του άρθρου 6 παράγραφος 1 στοιχείο δ), ο συμμετέχων στην αγορά ο οποίος αποκαλύπτει πληροφορίες τηρεί:
   
               α)
            
            
               εάν οι πληροφορίες κοινοποιήθηκαν τηλεφωνικά μέσω ηχογραφούμενων γραμμών, τις καταγραφές των τηλεφωνικών συνομιλιών, υπό την προϋπόθεση ότι τα πρόσωπα στα οποία κοινοποιούνται οι πληροφορίες έχουν δώσει τη συγκατάθεσή τους για καταγραφή·
            
         
               β)
            
            
               εάν οι πληροφορίες κοινοποιήθηκαν γραπτώς, αντίγραφο της αλληλογραφίας·
            
         
               γ)
            
            
               εάν οι πληροφορίες κοινοποιήθηκαν κατά τη διάρκεια βιντεοσκοπημένων ή ηχογραφημένων συναντήσεων, τις καταγραφές των συναντήσεων αυτών, υπό την προϋπόθεση ότι τα πρόσωπα στα οποία κοινοποιούνται οι πληροφορίες έχουν δώσει τη συγκατάθεσή τους για καταγραφή·
            
         
               δ)
            
            
               εάν οι πληροφορίες κοινοποιήθηκαν κατά τη διάρκεια μη καταγεγραμμένων συναντήσεων ή τηλεφωνικών συνομιλιών, τα γραπτά πρακτικά ή τις σημειώσεις από αυτές τις συναντήσεις ή τηλεφωνικές συνομιλίες.
            
         3.   Τα γραπτά πρακτικά ή οι σημειώσεις που αναφέρονται στην παράγραφο 2 στοιχείο δ) συντάσσονται από τον συμμετέχοντα στην αγορά ο οποίος αποκαλύπτει πληροφορίες και υπογράφονται δεόντως τόσο από τον ίδιο όσο και από το πρόσωπο που λαμβάνει τη βολιδοσκόπηση της αγοράς και περιλαμβάνουν:
   
               α)
            
            
               την ημερομηνία και ώρα της συνάντησης ή της τηλεφωνικής συνομιλίας, καθώς και την ταυτότητα των συμμετεχόντων·
            
         
               β)
            
            
               τις λεπτομέρειες των πληροφοριών που σχετίζονται με τη βολιδοσκόπηση της αγοράς οι οποίες αντηλλάγησαν μεταξύ του συμμετέχοντος στην αγορά ο οποίος αποκαλύπτει πληροφορίες και του προσώπου που λαμβάνει τη βολιδοσκόπηση της αγοράς κατά τη διάρκεια της βολιδοσκόπησης της αγοράς, συμπεριλαμβανομένων των πληροφοριών που παρασχέθηκαν στο πρόσωπο που λαμβάνει τη βολιδοσκόπηση της αγοράς και ζητήθηκαν από το πρόσωπο που λαμβάνει τη βολιδοσκόπηση της αγοράς σύμφωνα με το τυποποιημένο σύνολο πληροφοριών που αναφέρεται στο άρθρο 3·
            
         
               γ)
            
            
               κάθε έγγραφο και υλικό που παρέχεται από τον συμμετέχοντα στην αγορά ο οποίος αποκαλύπτει πληροφορίες στο πρόσωπο που λαμβάνει τη βολιδοσκόπηση της αγοράς κατά τη διάρκεια της βολιδοσκόπησης της αγοράς.
            
         Εάν ο συμμετέχων στην αγορά ο οποίος αποκαλύπτει πληροφορίες και το πρόσωπο που λαμβάνει τη βολιδοσκόπηση της αγοράς δεν έχουν συμφωνήσει εντός πέντε εργάσιμων ημερών από τη βολιδοσκόπηση της αγοράς σχετικά με το περιεχόμενο των γραπτών πρακτικών ή των σημειώσεων, ο συμμετέχων στην αγορά ο οποίος αποκαλύπτει πληροφορίες καταγράφει μια εκδοχή των γραπτών πρακτικών ή των σημειώσεων που υπογράφεται από τον συμμετέχοντα στην αγορά ο οποίος αποκαλύπτει πληροφορίες, καθώς και μια εκδοχή υπογεγραμμένη από το πρόσωπο που έλαβε τη βολιδοσκόπηση της αγοράς.
   Όταν το πρόσωπο που έλαβε τη βολιδοσκόπηση της αγοράς δεν έχει παράσχει στον συμμετέχοντα στην αγορά ο οποίος αποκαλύπτει πληροφορίες υπογεγραμμένη εκδοχή των γραπτών πρακτικών ή των σημειώσεων εντός πέντε εργάσιμων ημερών από τη βολιδοσκόπηση της αγοράς, ο συμμετέχων στην αγορά ο οποίος αποκαλύπτει πληροφορίες τηρεί αντίγραφο της γραπτής εκδοχής των πρακτικών ή των σημειώσεων, υπογεγραμμένο από τον συμμετέχοντα στην αγορά.
   4.   Τα αρχεία που αναφέρονται στις παραγράφους 1, 2 και 3 τίθενται στη διάθεση της αρμόδιας αρχής κατόπιν αιτήσεως.
   Άρθρο 7
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 3 Ιουλίου 2016.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Μαΐου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 1.
   
      (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ της Επιτροπής (ΕΕ L 331 της 15.12.2010, σ. 84).